མཁའ་ལ་ཉ་ཟླ་ཤར་བའི་དགོང་མོ་དེར།།དབྱིངས་ནས་དོག་ལ་ཕེབས་པའི་སྲས་ཤིག་གིས།།ཚངས་པའི་གསུང་དབྱངས་འབྲུག་པའི་འགྱུར་ཁུག་ལ།།སློབ་ཚོགས་བཅུ་ཕྲག་རེ་འགས་རྣ་བ་གཏད།།བད་མཁྲིས་འདུ་བ་འཁྲུག་པའི་རླུང་ཁ་ནས།།འབྱུང་བཞིའི་གཡར་ཕུང་འདར་བའི་འཇིགས་སྔངས་ལ།།ཡན་ལག་སྨད་ལྔ་བསྐོར་བའི་འཕྲུལ་འཁོར་གྱིས།།ལུས་སེམས་བདེ་ཐང་འདྲེན་པ་ཚོར་དུ་བཅུག།རླུང་སེམས་གནད་དུ་གཟུད་པའི་ཐབས་ལམ་ལ།།རིག་པ་དྭངས་སྙིགས་ཕྱེད་པའི་ངར་ཞིག་དང་།།ནད་གདོན་བར་ཆོད་སེལ་བའི་རྣོ་ཞིག་གིས།།བོན་གྱི་བྱིན་རླབས་ནུས་པ་མཐོང་དུ་བཅུག།ཞོགས་པའི་ཉི་གཞོན་རི་རྩེའི་རྒྱན་བྱས་དུས།།སྐུ་གསུམ་རང་ལ་ཤར་བའི་གཟུགས་ཤིག་གིས།།ཕྱི་ནང་ཁ་ཞབས་གསལ་བའི་ཤེལ་སྒོང་ངོས།།ངོ་མཚར་སྣང་བཞིའི་ལྟད་མོ་བཤམས་དུ་བཅུག།རྟོག་པའི་སྤྲིན་ཚོགས་ལང་བའི་ནམ་མཁའ་ནས།།ཆགས་སྡང་འབྲུག་མོ་ལྡིར་བའི་ངར་ཤུགས་ཀྱིས།།བྱིན་རླབས་ན་བུན་གཏོར་བའི་འདུ་བྱེད་འདི།།སྒྱུ་མའི་འཕྲུལ་འཁོར་ཡིན་པ་ཤེས་སུ་བཅུག།རྟོག་དཔྱོད་ཐེར་ཟུག་བརྩེགས་པའི་ཁང་པ་ནང་།།དུག་ལྔའི་འདོད་ཡོན་སྤུངས་པའི་དྲེགས་སེམས་འདི།།འཁོར་བའི་ཁེ་སྐྱེད་ཡིན་པ་ངོ་སྤྲད་ནས།།སྡུག་བསྔལ་འདུ་འཛིའི་ཡོ་ལང་ཤེས་སུ་བཅུག།སེམས་ཀྱི་བདེ་བ་འཚོལ་བའི་གོ་རིམ་ཁྲོད།།སྔ་འཕྱིའི་ལས་འབྲས་བོར་བའི་ལོང་བ་ལ།།བདེན་པའི་ལམ་འབྲས་གསལ་བའི་མེ་ལོང་ངོས།།དཀར་ནག་རི་མོ་སྙིང་ནས་འབྲི་རུ་བཅུག